17 साल पहले लगा था आखिरी बाजार अब नक्सली भय से कोई नहीं आता
डब्बाकोंटा से लौटकर नीरज भदौरिया
दोरनापाल। नक्सली गतिविधियों के चलते दक्षिण बस्तर के अधिकतर साप्ताहिक बाजारों के बंद होने से ग्रामीणों को दैनिक उपयोग की सामग्री के लिए भी 50 किमी दूर तक जाना पड़ रहा है। पिछले कई सालों से इस इलाके के बाजार वीरान पड़े हैं। इन बाजारों में पहले ग्रामीणों की भीड़ मेले की तरह जुटती थी और लोग पारंपरिक तरीके से बाजारों मे वनोपज बेचकर दैनिक उपयोग के सामान खरीदते थे लेकिन अब ऐसे कई बाजार लाल आंतक के चलते बंद हो गए हैं। कई बाजारों में लाल लड़ाकों ने स्मारक भी बना रखे हैं। ऐसे ही बाजारों में से एक डब्बाकोंटा गांव का साप्ताहिक बाजार है।
बुधवार को लगने वाले इस बाजार में पहले बहुत ज्यादा चहल-पहल रहती थी लेकिन पिछले 17 साल से इस गांव में साप्ताहिक बाजार नहीं भरा है। अब यहां पर नक्सलियों की मीटिंग होती है। बाजार में बनाए चबूतरे से कुछ ही दूरी पर नक्सलियों ने शहीद स्मारक बना रखा है। ग्रामीण डर के मारे कभी भी इसका विरोध नहीं कर पाए। ग्रामीणों ने बताया कि नक्सली अब अपनी योजनाओं का अंजाम देने के लिए यहीं पर बैठकर रणनीति तय करते हैं।
वनोपज लेकर एर्राबोर-चिंतागुफा तक जा रहे : साप्ताहिक हाट के नहीं लगने से ग्रामीण कृषि उपज हो या वनाेपज इसको बेचने के लिए एर्राबोर और चिंतागुफा जा रहे हैं। कई बार दैनिक उपयोग की सामग्री के लिए पैदल ही 50 किमी तक का चक्कर लगाना होता है। सन 2000 में बस्तर के कई इलाकों में सीआरपीएफ एवं फोर्स की तैनाती की खबर मिली तो नक्सलियों ने इलाके तक पहुंचने वाली सड़क को क्षतिग्रस्त कर दिया और पुल पुलिए तोड़ दिए । इसके बाद से इन गांवों तक पहुंचने वाली सड़कें पूरी तरह से बंद हो गईं। ग्रामीण आज भी पगडंडियों एवं जंगली रास्तों से किसी तरह आवाजाही कर लेते हैं लेकिन व्यापारी गांव तक नहीं पहुंच पाते।
5 हजार आबादी के लिए था बाजार
डब्बाकोंटा गाँव में लगने वाले बाजार में एक गांव ही नही अपितु आसपास के करीब दर्जन भर गांव के लोग और व्यापारी बाजार में आते थे। इससे इस इलाके के करीब 5 हजार की आबादी को इस बाजार से सीधा फायदा पहुंचता था। पेंटापाड़, कोलाईगुड़ा, बुर्कलंका, बुरूमपाड़ जग्गावारम, ऐंटापाड़, रामाराम, करिगुंडम जैसे गांव शामिल हैं।
सड़कों से पहुंचेगा विकास
सड़कों का निर्माण व मेंटनेंस किया जा रहा है। पहले चरण मे अंदरुनी इलाकों की मुख्य सड़कों का बनाने का लक्ष्य रखा गया है। अंदरुनी इलाक़ों की सड़कों का काम भी शुरू कर दिया गया है। सड़कों के निर्माण होने से गांवों तक विकास पहुंचाने आसानी होगी। नीरज कुमार बनसोड़, कलेक्टर, सुकमा
बंद पड़े बाजार अब शुरु कराए जा रहे
वर्षों से बंद पड़े बाजारों को दुबारा शुरू कराने के लिए पुलिस एवं जिला प्रशासन ने कवायद शुरू की है। एक दशक से बंद पड़े जगरगुंडा बाजार को हाल ही में चालू कराया गया। पिछले महीने नक्सलियों द्वारा बाजार बंद करने की चेतावनी के बाद कुछ हफ्ते बाजार बंद रहे लेकिन अब एक बार फिर इस रविवार को जगरगुंडा मे बाजार भरा और जमकर खरीदारी हुई। सुकमा एएसपी (नक्सल आपरेशन) जितेंद्र शुक्ला ने कहा कि कुछ दिनों पहले जगरगुंडा बाजार शुरू कराया गया था। अब डब्बाकोंटा मे सड़क बनते ही उसे भी शुरू कराया जाएगा। सड़कों का निर्माण शीघ्र पूरा करने की कोशिश की जा रही है।
साप्ताहिक हाट के पास बना शहीद स्मारक।
hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva